জোড়া ঘূর্ণাবর্তের জের, বঙ্গে জারি বৃষ্টি

কলকাতা: রাজ্যের আবহাওয়ায় (Weather) ফের বড়সড় রদবদলের সম্ভাবনা। বর্তমানে পাঞ্জাব, পশ্চিম হরিয়ানা ও উত্তর রাজস্থানে একটি সক্রিয় পশ্চিমী ঝঞ্ঝা অবস্থান করছে। সঙ্গে যুক্ত হয়েছে ঘূর্ণাবর্ত ও রাজস্থান থেকে বাংলাদেশ পর্যন্ত বিস্তৃত একটি ট্রফ লাইন। এর ফলে আগামী কয়েকদিন পূর্ব ও উত্তর-পশ্চিম ভারতে দাপট দেখাতে পারে ব্যাপক ঝড়-বৃষ্টি ও বজ্রপাত (thunderstorm and rainfall)। আবহাওয়াবিদদের মতে, দক্ষিণবঙ্গেও এর প্রভাব পড়বে বেশ জোরালোভাবেই।

আলিপুর আবহাওয়া দফতরের পূর্বাভাস বলছে, রবিবার দক্ষিণবঙ্গের প্রায় সব জেলাতেই ঝড়-বৃষ্টির সম্ভাবনা রয়েছে। তবে আটটি জেলায় তা আরও তীব্র হতে পারে। এই তালিকায় রয়েছে পশ্চিম মেদিনীপুর, বাঁকুড়া, পুরুলিয়া, পূর্ব ও পশ্চিম বর্ধমান, বীরভূম, মুর্শিদাবাদ ও নদিয়া। বজ্রপাতের পাশাপাশি বইতে পারে ঘন্টায় ৩০ থেকে ৪০ কিমি বেগে দমকা ঝোড়ো হাওয়া। এছাড়া সোমবার ও মঙ্গলবারও বিক্ষিপ্তভাবে বজ্রবিদ্যুৎ-সহ বৃষ্টিপাতের সম্ভাবনা থাকছে।

আরও পড়ুন: দিলীপ বিতর্কে নজর দলের, জনগণের টাকায় কেন মন্দির? প্রশ্ন শমীকের

রাজ্যের পাশাপাশি দেশের অন্যান্য অংশেও প্রভাব ফেলছে এই পশ্চিমী ঝঞ্ঝা ও ঘূর্ণাবর্তের জোড়া মার। পশ্চিমবঙ্গ, বিহার, ঝাড়খণ্ড ও ওড়িশায় ৬ মে পর্যন্ত বজ্রপাত সহ মাঝারি থেকে ভারী বৃষ্টিপাতের সম্ভাবনা রয়েছে। কলকাতাসহ দক্ষিণবঙ্গের বহু জেলাতেই ঝোড়ো হাওয়ার পূর্বাভাস মিলেছে।

উত্তরপ্রদেশ, মধ্যপ্রদেশ, ছত্তিশগড় ও বিদর্ভে বিক্ষিপ্তভাবে বজ্রপাত সহ ভারী বৃষ্টিপাত হতে পারে। দমকা হাওয়া বইতে পারে ঘন্টায় ৪০–৬০ কিমি বেগে। দিল্লি, পাঞ্জাব, হরিয়ানা, রাজস্থান ও চণ্ডীগড়েও বজ্রঝড় ও ধুলোঝড়ের আশঙ্কা রয়েছে। বিশেষ করে রাজস্থানে ৫ মে পর্যন্ত প্রবল ধুলোঝড়ের সতর্কতা জারি করা হয়েছে।

উত্তর-পূর্ব ভারত ও সিকিমে হালকা থেকে মাঝারি বৃষ্টির সম্ভাবনার পাশাপাশি পাহাড়ি এলাকায় ভূমিধসের আশঙ্কাও তৈরি হয়েছে। অন্যদিকে, দক্ষিণ ভারতের রাজ্যগুলি যেমন কেরালা, অন্ধ্রপ্রদেশ, তেলেঙ্গানা ও কর্ণাটকে হালকা থেকে মাঝারি বৃষ্টিপাত চলবে। কোথাও কোথাও ভারী বৃষ্টিও হতে পারে। আন্দামান ও নিকোবর দ্বীপপুঞ্জেও বিক্ষিপ্ত বজ্রবৃষ্টি হতে পারে বলে জানাচ্ছে আবহাওয়া দফতর।